Непосредствено след Иранската революция от 1979 г. цените на персийските килими на международния пазар стигат върхови стойности. Една от причините за този ръст е финансовата политика на новото правителство, при която курсът спрямо долара, налаган на експортните стоки, силно надценява местния риал. Ценовите нива са такива, че западните вносители са принудени да закупуват килими от други страни. Износът на килимите от Иран в началото на 1980-те години служи основно като канал за богатите иранци, през който те прехвърлят своите капитали в чужбина. Износът постепенно се възстановява след 1985 г., когато правителството разрешава специални финансови отстъпки за външнотърговските операции с килими.